**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И
ДО СЪВЕТА

 относно упражняването на правомощието за приемане на делегирани актове, предоставено на Комисията по силата на Директива 2010/63/ЕС на Европейския парламент и на Съвета от 22 септември 2010 г. относно защитата на животните, използвани за научни цели**

1. ВЪВЕДЕНИЕ

С Директива 2010/63/ЕС на Европейския парламент и на Съвета от 22 септември 2010 г. относно защитата на животните, използвани за научни цели[[1]](#footnote-1), се регламентира грижата и използването на животните за научни цели. С нея се определят правила за заместването и намаляването на използването на животни при процедури и облекчаването на развъждането, настаняването, грижите за животните и тяхното използване при процедури; за произхода, развъждането, маркирането, настаняването, грижите за животните и умъртвяването им; за дейностите и предоставянето на разрешение на развъдчиците, доставчиците и ползвателите; както и за оценката и разрешаването на проекти, свързани с използването на живи животни при процедури.

С посочената директива се оправомощава Комисията да приема делегирани актове с цел адаптиране на приложение I и приложения III—VIII (с изключение на разпоредбите на раздели I и II от приложение VIII) към научно-техническия напредък:

* ПРИЛОЖЕНИЕ I: Списък на животните, посочени в член 10 [съгласно който се изисква те да са специално развъждани за използване при процедури]
* ПРИЛОЖЕНИЕ III: Изисквания за обектите и за грижата и настаняването на животните
* ПРИЛОЖЕНИЕ IV: Методи на умъртвяване на животните
* ПРИЛОЖЕНИЕ V: Списък на елементите, посочени в член 23, параграф 3 [като основа за държавите членки да определят минимални изисквания за образованието и обучението на персонала]
* ПРИЛОЖЕНИЕ VI: Списък на елементите, посочени в член 37, параграф 1, буква в) [относно задължителната информация, която да бъде включена в заявлението за проект]
* ПРИЛОЖЕНИЕ VII: Задължения и задачи на референтната лаборатория на Съюза [създадена за координиране на валидирането на алтернативни методи на равнището на Съюза]
* ПРИЛОЖЕНИЕ VIII: Класификация за тежест на процедурите [примери за различни видове процедури, отнесени към всяка от категориите тежест]

2. ПРАВНО ОСНОВАНИЕ

Настоящият доклад се изисква съгласно член 51, параграф 1 от Директива 2010/63/ЕС. В съответствие с посочената разпоредба правомощията да приема делегирани актове бяха предоставени на Комисията за срок от 8 години, считано от 9 ноември 2010 г., като Комисията се задължава да изготви доклад относно делегирането на правомощията най-късно 12 месеца преди изтичането на осемгодишния период. Делегирането на правомощията се подновява автоматично за срокове с еднаква продължителност, освен ако Европейският парламент или Съветът не го оттеглят в съответствие с член 52.

3. УПРАЖНЯВАНЕ НА ДЕЛЕГИРАНЕТО

Упражняването на делегираното правомощие беше счетено за необходимо за адаптирането на редица предвидени в директивата разпоредби към научно-техническия напредък. Към днешна дата обаче не е налице достатъчно научна информация, за да бъде обосновано такова актуализиране на съответните приложения.
Освен това транспонирането на директивата в законодателството на всички държави членки отне повече от предвиденото за това време (последното транспониране приключи едва през 2015 г.). Поради това в момента е налице само ограничен опит по отношение на разпоредбите, съдържащи се в приложенията към директивата.

С натрупването обаче на повече опит в прилагането на директивата на практика, в т. ч. с докладите на държавите членки относно освобождаването, предоставено по отношение на елементи от някои от приложенията въз основа на нови научни доказателства, с постоянно осигуряваните от научните изследвания нови познания относно нуждата от хуманно отношение към използваните видове, както и с появата на нови техники и инструменти за изследване, Комисията ще трябва да използва делегираните ѝ правомощия, за да се гарантира, че директивата е адаптирана към научно-техническия напредък.

4. ЗАКЛЮЧЕНИЕ

През последните седем години Комисията не е упражнила делегираните правомощия, предоставени ѝ по силата на Директива 2010/63/ЕС. Комисията приканва Европейския парламент и Съвета да вземат под внимание настоящия доклад.

1. ОВ L 276, 20.10.2010 г., стр. 33—79. [↑](#footnote-ref-1)